Pojedine države članice šalju mnogo više zahtjeva za podatke nego što ih dobiju. To su 2016. bile DE, UK, AT i CZ. S druge je strane radno opterećenje pojedinih država članica veliko jer moraju odgovoriti na brojne zahtjeve, dok same šalju manje zahtjeva: PL, RO, SK, LT, IT, BG, LV, HU, HR, IE, EL, EE. Veliko radno opterećenje nekih drugih država članica uzrokovano je većinom time što državama članicama državljanstva počinitelja kaznenog djela moraju slati velik broj obavijesti o novim osuđujućim presudama, dok same šalju manje zahtjeva: IT, BE, ES, FR, CY.

·Ne šalju se obavijesti o svim osuđujućim presudama i ažuriranjima

Kad je riječ o broju obavijesti o novim osuđujućim presudama koje su poslane 2016., najaktivnije su države članice bile DE (29,7 % od svih poslanih obavijesti), IT (19,0 %), BE (13,6 %), UK (9,9 %), ES (9,0 %) i FR (5,2 %).

Za razliku od toga, neke države članice uopće ne šalju obavijesti o novim osuđujućim presudama (EL) ili šalju samo nekoliko obavijesti povezanih sa svojim stanovnicima koji su državljani neke druge države članice EU-a (BG, EE, HR, LT, LV, MT, RO godine 2016.; BG, EE, LV, HR, LT godine 2015.; BG, EE, HR, LT, LV, RO, SK godine 2014.). Ne budu li se obavijesti o osuđujućim presudama slale sustavno i pouzdano, počinitelji kaznenih djela mogli bi pobjeći svojoj kriminalnoj prošlosti ili ponovno počiniti ista kaznena djela.

Ažuriranja dostavljenih podataka o osuđujućim presudama činila su u prosjeku 27 % svih obavijesti u 2016. Neke države članice uopće nisu ažurirale prethodno poslane obavijesti (BG, DK, EE, EL, LV, RO godine 2016.; BG, DK, FI, EL godine 2015.; DK, EE, FI, EL, HR, RO godine 2014.) ili su poslale malen broj takvih poruka (HR, LT, LU godine 2016.; EE, HR, LT, LU, LV, RO godine 2015.; BG, HU, IE, LT, LU, LV, SK godine 2014.). Neažuriranje podataka o osuđujućim presudama rezultira time da država članica državljanstva obrađuje i širi zastarjele i nepouzdane podatke o osuđujućim presudama.

·ECRIS se ne upotrebljava uvijek za traženje podataka o prethodnim osuđujućim presudama

Države članice koje su 2016. poslale najveći broj zahtjeva su sljedeće: DE (38,6 %), zatim UK (26,7 %), CZ (10,1 %), AT (6,9 %), ES (3,7 %) i FR (3,5 %). Međutim, neke države članice nisu uopće poslale zahtjeve za podatke (EL) ili su poslale tek nekoliko zahtjeva (BG, CY, HU, IT, MT, SK godine 2016.; BG, HU, IT, SK godine 2015.; BG, EE, HR, HU, IT, SK godine 2014.). To dovodi do situacije u kojoj kazneni sudovi mogu donijeti presudu ne znajući za prethodne osuđujuće presude u drugim državama članicama, što je suprotno zahtjevima utvrđenima u Okvirnoj odluci 2008/675/PUP. Isto tako, ne bude li dovoljno podataka o prethodnim osuđujućim presudama, spriječit će se upotreba pouzdanih podataka o osuđujućim presudama u druge svrhe osim u svrhu kaznenog postupka (kao što su provjere prije zapošljavanja), što će dovesti do toga da sprečavanje kaznenih djela nije toliko učinkovito.

·Oko 14 000 zahtjeva za podatke (3,9 %) ostalo je 2016. bez odgovora

U većini država članica broj primljenih odgovora bio je neznatno niži od broja poslanih zahtjeva za podatke, a prosječna je razlika 2016. iznosila oko 3,9 %. Najveći postotak zaprimljenih zahtjeva ostao je neodgovoren u sljedećim državama članicama: CY (66,1 %), EL (34,9 %), IT (20 %) i LV (17,8 %).

·Na gotovo 13 000 zahtjeva (3,6 %) nije odgovoreno u zakonskom roku tijekom 2016.

Na gotovo 13 000 zahtjeva nije odgovoreno u zakonskom roku tijekom 2016. Riječ je o 3,6 % od ukupnog broja zahtjeva. Države članice kojima je bilo najteže pridržavati se rokova su sljedeće: EL (na 28,1 % zaprimljenih zahtjeva nije odgovoreno u roku), FI (21,5 %), EE (20,5 %), RO (9,3 %) i IT (5,28 %).

·ECRIS se sve više upotrebljava u druge svrhe osim u svrhu kaznenog postupka

Od početka rada ECRIS-a u prosjeku je 81 % svih zahtjeva podneseno u svrhu kaznenog postupka, dok je 19 % njih podneseno u druge svrhe osim u svrhu kaznenog postupka. Broj zahtjeva podnesenih u druge svrhe povećao se na 22 % u 2016. te je dosegao brojku od 79 000. Zahtjevi koje šalju pojedinci kako bi dobili podatke iz vlastite kaznene evidencije čine najveći dio zahtjeva podnesenih u druge svrhe osim u svrhu kaznenog postupka – 68 % svih zahtjeva podnesenih u druge svrhe i 15 % svih podnesenih zahtjeva.

·ECRIS se trenutačno rijetko upotrebljava za dobivanje podataka o TCN-ovima

U prosjeku se 90 % svih zahtjeva odnosi na građane EU-a, a oko 10 % njih na državljane trećih zemalja i osobe bez državljanstva. Broj zahtjeva za podatke o TCN-ovima 2016. premašio je 33 000. Očekuje se da će nadopunjavanje sustava ECRIS centraliziranim sustavom posvećenim TCN-ovima, kao što je Komisija predložila u dijelu paketa koji uključuje i ovo Izvješće, dovesti do znatnog povećanja broja zahtjeva u pogledu TCN-ova.

3. Razmjene ECRIS-om u brojkama

3.1. Povezane države članice

Smatra se da je država članica povezana sa sustavom ECRIS ako razmjenjuje podatke iz kaznenih evidencija s barem jednim povezanim partnerom. Do danas se svih 28 država članica povezalo sa sustavom ECRIS i razmjenjuje podatke iz kaznenih evidencija s barem jednom od ostalih država članica, a posljednje su se države članice (SI i PT) priključile u siječnju 2017. Za povijest povezivanja na mrežu ECRIS-a vidjeti odjeljak 1.1. Priloga.

ECRIS je decentralizirani sustav u kojem bi sve države članice trebale biti međusobno povezane. Pri tome je ukupan broj mogućih međusobnih povezivanja 756 (27 * 28). Iako su sve države članice sada povezane sa sustavom ECRIS, ni jedna od njih ne razmjenjuje podatke sa svih ostalih 27 država članica putem tog sustava.